title: Dialecto hamburgués
text: O dialecto hamburgués (en baixo alemán Hamborger Platt, en alemán stándard Hamburger Platt) ye un grupo de variedatz lingüisticas d'o baixo alemán que se charran en a ciudat d'Hamburgo, Alemanya. Ocasionalment, o termín hamburgués se fa servir ta decir a o Missingsch hamburgués, una variedat d'alemán stándard con substrato baixo saxón. Istos dialectos urbans tienen a-saber-los ampres de l'anglés y o neerlandés, por eixemplo Törn "viache" (de l'anglés "turn") u suutje "chentilment" (d'o neerlandés zoetjes).
  
  Hamburgo se prenuncia  en istos dialectos, con una "ch" parellana a la de Milch en l'alemán stándard. Ye tipico d'os dialectos d'Hamburgo y d'atros dialectos d'o baixo Elba prenunciar (y mesmo deletreyar) eu (pronunciato oi ) con o diftongo  (escrito öö, öh u ö), por eixemplo:
  
  Manimenos, como en a mayoría de dialectos d'o baixo saxón (baixo alemán), o monoftongo luengo  se prenuncia [ø] (como peu en francés), por eixemplo Kööm ~ Kœm  "alcaravea".
  
  Subdialectos
  O baixo saxón de Hamburgo se divide en dos grans grupos que refleixan bien as antigas esferencias culturals entre as zonas de geests y as d'almarchals.
  
  - Se diz Geest-Platt a os dialectos que se charran en a zona de geests, ye decir no dreitament en a compleganza de l'Elba, sino mas luent enta o norte (a ciudat d'Hamburgo se troba chustament en a marguin norte d'o río Elba). Istas variants dialectals se pareixen muito a o dialecto de Holstein.
  
  - D'atra man se troba o Marsch-Platt u "dialecto d'os almarchals", que ye o conchunto de variedatz que se charran en os almarchals que son amán d'o río Elba, encluyindo-ie a propia ciudat d'Hamburgo. Destacan o dialecto de Finkenwerder a l'ueste d'Hamburgo, d'o que bi ha quantas obras escritas, asinas como as variedatz d'os destrits de Vierlande, Alten Land, y Harburg entre atros. Tamién cal destacar o dito Hafenplatt u "dialecto d'o puerto", que se charraba d'antis mas en os arredols d'o puerto d'Hamburgo y en o districto de St. Pauli.
  
  As prencipals esferencias entre istos dos grupos se troban en as vocals y en a pronunciación d'o fonema /b/. Contino s'amuestra un chicot quatrón con a comparación de bellas parolas entre as variedatz d'os geests y os almarchals:
  
  L'aria tradicional de distribución d'o Geest-Platt ye hue prou urbanizata, y debito a l'alto grau d'urbanización d'o Estato Federal d'Hamburgo a conservación d'istos dialectos, asinas como o emplego d'o baixo alemán en l'actualidat, no ye guaire buena. Encara se pueden sentir manimenos istas variants en as arias rurals d'Hamburgo, asinas como en Vierlande y Alten Land, a on s'alza y se fa servir o Marsch-Platt. Tamién emplegan ista mesma variedat en o suyo entorno laboral os treballadors d'o puerto d'Hamburgo, encara que aquí se gosa conoixer actualment nomás como Hamburger Platt.
  
  Totz os subdialectos d'o dialecto hamburgués perteneixen a o subgrupo noroccidental aintro d'o baixo alemán occidental u baixo saxón, dialecto de l'idioma baixo alemán. Bells subdialectos como a variedat de Vierlanden tienen importants influyencias d'as parlas de Mecklemburgo-Pomerania Occidental.
  
  Atros datos
  A canción Hamborger Veermaster ye una famosa canción de mariners escrita en iste dialecto rechional.
  O vocabulario d'o dialecto hamburgués ye replegato y descrito en o Diccionario hamburgués (Hamburgischen Wörterbuch).
  
  Se veiga tamién 
   Alemán hamburgués, ta a variedat de l'alemán stándard charrata en a ciudat d'Hamburgo.
   Baixo alemán
  
  Bibliografía 
  Christoph, Walther; Lasch, Agathe; Kuhn, Hans; Pretzel, Ulrich; Scheel, Käthe; Meier, Jürgen; Möhn, Dieter (1985-2006), Hamburgisches Wörterbuch (2 ed.), Neumünster: K. Wachholtz, OCLC 182559541
  
  Vinclos externos 
    www.plattmaster.de
  
  Hamburgues
  Cultura d'Hamburgo